Atunci când șoferii sunt prinși vorbind la telefonul mobil, riscul constă în primirea unei amenzi contravenționale.
Cu toate acestea, în situații specifice, permisul de conducere poate fi suspendat.
Amenda pentru utilizarea telefonului mobil în timpul condusului variază între 6 și 8 puncte amendă, iar punctul de amendă fiind de 165 de lei, amenda poate ajunge la 1.320 de lei.
Aceeași sancțiune se aplică și pentru cei care filmează, fac poze sau scriu mesaje text în timp ce conduc.
Dacă, în timpul utilizării telefonului mobil, șoferii încalcă și alte reguli rutiere, pot rămâne fără permis.
În ce situații poți rămâne fără permis dacă vorbești la telefon
"Constituie contravenţie şi se sancţionează cu amenda prevăzută în clasa a II-a de sancţiuni […] folosirea telefoanelor mobile atunci când conducătorii de vehicule se află în timpul deplasării pe drumurile publice, cu excepţia celor prevăzute cu dispozitive tip «mâini libere», concomitent cu încălcarea unei reguli pentru circulaţia vehiculelor", prevede Art. 100. punctul 3 (h), din legea circulației.
În această situație, polițistul poate suspenda permisul pentru 30 de zile, iar în cazul unui accident rutier cauzat de utilizarea telefonului, suspendarea poate fi de 60 de zile.
Cum se folosește corect telefonul mobil la volan
Neatenția la volan este una dintre principalele cauze de producere a accidentelor de circulație. De aceea este interzisă utilizarea telefonului mobil de către șoferi în timp ce conduc, cu excepția cazurilor în care folosesc un dispozitiv special.
Astfel, pentru a evita amenda și totodată pentru a-și menține atenția asupra drumului, șoferii ar trebui:
- să folosească un dispozitiv hands-free;
- să conecteze telefonul la sistemul de comunicații al mașinii;
- să folosească difuzorul în timpul apelurilor audio, fără a ține telefonul în mână;
- să seteze destinația înainte de a pleca de pe loc, când utilizează navigația;
- să oprească mașina pentru a scrie un mesaj.
Pentru a evita amenzi și pentru a-și menține atenția asupra drumului, șoferii ar trebui să utilizeze un dispozitiv hands-free, să conecteze telefonul la sistemul audio al mașinii sau să oprească mașina pentru a scrie mesaje, potrivit Pro Motor.